Pensioenfondse dalk weer gedwing om in staatsmaatskappye te belê | Maroela Media
Die spook dat Suid-Afrikaners se persoonlike pensioengeld gebruik gaan word om mislukkende staatsbeheerde maatskappye soos Eskom, die SAL en andere van beleggingskontant te voorsien, loop weer sterk nadat 'n nuwe ANC-besprekingsdokument dit as beleidsopsie voorstel.
Die jongste poging om dit as ANC-beleid aanvaar te kry, is Maandag deur die DA-LP Geordin Hill-Lewis geopenbaar toe hy die ANC-besprekingsdokument bekom en gepubliseer het. Dit is 'n baie omvattende dokument waarvan die voorstel oor pensioenfondse 'n baie klein maar uiters belangwekkende deel vorm.
Die beleidsopsie oor pensioenfondse, wat deur kritici bestempel word as niks anders nie as diefstal van hardwerkende gewone mense se spaargeldjies vir hul oudag sodat korrupte en wanbestuurde staatsinstellings dit kan opslurp, is al 'n paar keer die afgelope paar jaar geopper, maar nog elke keer suksesvol afgeslaan.
Ondersteuners van so 'n plan, wat pensioenfondse sal verplig om 'n tans nog onbekende persentasie van hul geld te belê in staatsbeheerde ondernemings eerder as in ander beleggings wat winsgewende opbrengste kan verseker vir diegene wie se aftreegeld dit is, meen dit bied 'n gulde geleentheid aan pensioenfondslede om patrioties op te tree en staatsbeheerde maatskappye deur die drif te help.
Wat baie kritici van die konsep diep bekommerd het, is dat sodanige verpligte bydraes/beleggings van pensioenfondse in mislukkende staatsondernemings hierdie keer geopper en gedryf word deur die ANC se hoof van ekonomiese transformasie, Enoch Godongwana.
Godongwana is allerweë bekend as een van die gematigste ekonomiese hoofdenkers in die ANC. Hy is byvoorbeeld 'n uitgesproke teenstander van onteiening sonder vergoeding. As iemand van Godongwana se persoonlike aansien, politieke gewildheid en gematigde geskiedenis nou hierdie plan met pensioenfondse ywerig sou dryf, kan dit in die praktyk dalk net ikabod wees vir die teenstand daarteen, word in politieke kringe uitgewys.
Senior ANC-bronne het egter aan Maroela Media aangevoer dat die DA se interpretasie van die voorstel nie die enigste interpretasie is nie en dat daar baie teenstand teen die plan is, ook in die ANC. Voorts is uitgewys dat dit 'n voorstel in 'n besprekingsdokument is, nie partybeleid of selfs 'n beleidsdokument nie.
Terwyl Godongwana tans nog in die openbaar swyg oor wat sy interpretasie van sy eie woorde is, het Hill-Lewis gesê die DA sal so 'n voorstel met al sy kragte bestry en op elke manier beveg, want dit is die laagste vlak van laag om kwesbare bejaardes wat hul lewens lank daarvoor gewerk het, se geld te steel.
Lis ons pensioen uit.!!!!
Seker nie wit pensieone nie hulle is dan gekant teen apartheid geld
Gebruik julle staats amptenare se pensioen geld los ons sin uit. Ons was nie goed genoeg vir die covid fondse nie hoekom is ons pension geld genoeg. As julle klomp komuniste julle hande op ons geld kry is dit weg ons almal weet dit
Wat ek as pensioenaris aan almal voorstel is die volgende: 1) Die dag wanneer jy aftree is jy geregtig om 1/3 van jou pensioen uit jou pensioen fonds te neem 2) Jy is jaarliks geregtig om tussen 2.5 en 17.5% van jou pensioen te onttrek, dring aan op 17.5%, 3) Doen 'n sorgvuldige konserwatiewe beplanning van jou inkomste, (pensioen) uitgawes en onkostes en bele elke sent wat jy maandeliks kan spaar in die buiteland, 4) Wees versigtig met jou pensioen geld, dit word slegs meer as jy slim te werk gaan, nie as jy bo jou finansielle vermoeens lewe nie!… Lees meer »